Broodryk, Theo (2017-12)
AFRIKAANSE OPSOMMING : Die verhandeling bespreek groepsgedinge in die konteks van die Suid-Afrikaanse siviele prosesreg. Daar bestaan tans geen Suid-Afrikaanse wetgewing of hofreëls wat voorsiening maak vir 'n prosedure wat die instel en regulering van groepsgedinge aanspreek nie. Die verantwoordelikheid om toepaslike prosedurele reëls te ontwikkel ten einde effek te gee aan groepsgedinge berus, in wese, tans by die howe op grond van hul inherente jurisdiksie, soos vervat in artikel 173 van die Grondwet van die Republiek van Suid Afrika, 1996. Hierdie verantwoordelikheid is deels nagekom in Trustees for the time being of the Children’s Resource Centre Trust v Pioneer Food (Pty) Ltd (Legal Resources Centre as amicus curiae) 2013 1 All SA 648 (SCA), wat sleutelaspekte van die Suid-Afrikaanse reg rakende groepsgedinge uiteensit. Oorblywende dubbelsinnighede, inkonsekwenthede en probleme is egter steeds nie aangespreek nie. Kortom, Suid Afrikaanse regspraak oor groepsgedinge is nog nie onderworpe gestel aan 'n omvattende en kritiese ontleding ten einde antwoorde te vind ten opsigte van 'n aantal sleutelvrae nie. Hierdie vrae sluit die volgende in: i) wanneer is 'n groepsgeding, in plaas van voeging, die toepaslike prosedurele meganisme om eise te bereg en wanneer is dit toepaslik om die intree, eerder as die uittree, groepsgeding-prosedure te gebruik?; ii) wanneer, indien ooit, moet kennis van 'n groepsgeding aan groepslede gegee word en wanneer word individuele kennisgewing aan elke groepslid vereis, of onder watter omstandighede sal algemene kennis aan die klas as 'n geheel voldoende wees?; iii) wat is die benadering wat ons howe behoort te volg en wat is die meganismes wat aangewend kan word om skadevergoeding te bepaal in geval van persoonlike besering groepsgedinge?; iv) hoe moet 'n groepsgeding bestuur word en wat behoort die howe se rol te wees in hierdie verband? In hoofsaak is die doel van die verhandeling om by te dra tot die ontwikkeling van 'n struktuur wat die beregtiging van groepsgedinge in Suid-Afrika kan fasiliteer. Dit behels onvermydelik dat die Suid-Afrikaanse groepsgeding-prosedure, soos uiteengesit deur ons howe, geïnterpreteer word en, gegewe die nuutheid van die prosedure, om deurlopend te steun op die groepsgeding-stelsels van prominente buitelandse jurisdiksies, veral die van Australië, Ontario en die Verenigde State van Amerika.
Please refer to this item in SUNScholar by using the following persistent URL: http://hdl.handle.net/10019.1/102706
Doctoral Degrees (Private Law)16